CELEX: 62022TN0077
Language: el
Date: 2022-02-09 00:00:00
Title: Υπόθεση T-77/22: Προσφυγή της 9ης Φεβρουαρίου 2022 — Asesores Comunitarios κατά Επιτροπής

28.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/31
            
         
      Προσφυγή της 9ης Φεβρουαρίου 2022 — Asesores Comunitarios κατά Επιτροπής
      (Υπόθεση T-77/22)
      (2022/C 138/36)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Asesores Comunitarios SL (Μαδρίτη, Ισπανία) (εκπρόσωπος: J. Monrabà Bagan, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση C(2021) 8946 τελικό της 3ης Δεκεμβρίου 2021, με την οποία απορρίπτεται το αίτημα δημοσιοποίησης του σχεδίου ανάκαμψης και ανθεκτικότητας της Ισπανίας και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι η καθής προέβη σε εσφαλμένη εφαρμογή του άρθρου 4, παράγραφος 1, στοιχείο α', τέταρτη περίπτωση, του κανονισμού (ΕΚ) 1049/2001 (1), καθόσον θίγει το δημόσιο συμφέρον όσον αφορά τη δημοσιονομική και οικονομική πολιτική. Υποστηρίζεται επιπλέον ότι η προσβαλλόμενη απόφαση δεν έχει αποτυπώσει με ακρίβεια τα πραγματικά περιστατικά που συνδέονται με μια υποθετική απειλή για την οικονομική σταθερότητα του Βασιλείου της Ισπανίας λόγω της αποκάλυψης στην προσφεύγουσα του σχεδίου ανάκαμψης και ανθεκτικότητας της Ισπανίας.
               
            
                  2.
               
               
                  Με τον δεύτερο λόγο προβάλλεται ότι η καθής προέβη σε εσφαλμένη εφαρμογή του άρθρου 4, παράγραφος 1, στοιχείο β', του κανονισμού (ΕΚ) 1049/2001, καθόσον έκρινε ότι η δημοσιοποίηση των ζητούμενων εγγράφων θα συνιστούσε παραβίαση της ιδιωτικής ζωής και της ακεραιότητας των προσώπων που μνημονεύονται στα έγγραφα αυτά.
               
            
                  3.
               
               
                  Με τον τρίτο λόγο προβάλλεται ότι η καθής προέβη σε εσφαλμένη εφαρμογή του άρθρου 4, παράγραφος 3, του κανονισμού (ΕΚ) 1049/2001, καθόσον έκρινε ότι η δημοσιοποίηση των ζητούμενων εγγράφων θα υπονόμευε σοβαρά την εν εξελίξει διαδικασία λήψης αποφάσεων.
               
            
                  4.
               
               
                  Με τον τέταρτο λόγο προβάλλεται ότι η καθής προέβη σε εσφαλμένη εφαρμογή του άρθρου 4, παράγραφος 3, του κανονισμού (ΕΚ) 1049/2001, καθόσον έκρινε ότι δεν αποδείχθηκε υπέρτερο δημόσιο συμφέρον από τη δημοσιοποίηση των ζητούμενων εγγράφων, το οποίο να κατισχύει της ανάγκης προστασίας της εν εξελίξει διαδικασίας λήψης αποφάσεων.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).